khistorydata/jeongjo-sjw-relations huggingface dataset:
정조 0년
丙申四月二十三日申時。上御廬次。左承旨入侍時。左承旨洪國榮。假注書李商球。記事官白光澤。記注官朴聖鉉。以次進伏訖。上曰。當直都事入侍。賤臣承命出來。都事李弘源召入進前。上曰。都事誰也。國榮曰。李珪輔之子李弘源也。上曰。馳往本府。罪囚一一摘奸以來。弘源承命先退。上曰。吏曹參議只推。更爲牌招。上曰。禮堂與都廳入來乎。知入。賤臣承命出來。入奏曰。禮堂未及來。而都廳來待矣。上曰。他承旨待令近處。上曰。政官持望單子入侍。賤臣承命出來。吏曹判書徐命善召入進前。上命承旨讀望單子。國榮讀奏訖。諸臣以次退出。
정조 0년
丙申四月二十三日酉時。上御廬次。坐直承旨入侍時。右副承旨申大升。假注書李商球。記事官白光澤。記注官朴聖鉉。以次進伏訖。上曰。都廳李秉模持庚子年儀軌入侍。賤臣承命出來。都廳李秉模召入進前。上命讀儀軌。秉模讀奏。上曰。其時都廳不爲加資乎。秉模曰。二人加資。而其中洪正弼則六月差下。七月罷職。故不爲加資矣。上曰。丁丑十二月日記入之。上曰。禮堂及兩都廳入侍。出榻敎上曰。兩都廳先爲入侍。賤臣承命出來。都廳徐有防柳義養召入進前。上曰。都監事役。今至何境乎。有防曰。一二房則今幾爲半役。而三房則謚哀冊諸文字。尙不製進。故未免停役等待之患矣。上命書傳敎曰。聞諸都廳之言。三都監攻玉垂畢。而冊文尙無製進云。領相曾於入侍。旣已面喩。他餘製述官斯速製進事。各各知悉。上曰。追崇上諡都監事例依何年謄錄而擧行乎。有防曰。追崇都監當依章陵敬陵兩廟儀軌擧行。而無可據文蹟。故取考端廟追崇時謄錄。參互用之。而但禮曹節目。尙不啓下。故擧行甚難矣。上曰。遺衣別無可奉之件。石亟勿爲造成。可也。仍命書傳敎曰。庚子甲辰年遺書。不但不用。先朝亦無以遺衣遺書措置者。今番亦依庚子甲辰例。石亟勿爲造成事。分付。上曰。監印之役。幾何爲之乎。義養曰。舊本列聖御製。已盡印出。而大行大王御製。今方始印。有不可不稟裁者。故自然遲滯矣。上曰。何事也。義養曰。大行大王御製中。有眞宗誌文。而篇首有世子諱某。當依他例。以御諱二字。書入小註乎。抑依譜略例。以小字當中書之乎。上曰。似當書之矣。義養曰。大行大王御製。有原集續集別編。當竝爲奉安於退壙乎。上曰。當盡爲奉安矣。義養曰。御製原集。旣合於列聖御製爲一統。則卷之第次有礙矣。上曰。予已諒之。似當洗補矣。上仍命有防義養先退。上曰。禮堂入侍。賤臣承命出來。禮曹判書鄭尙淳。參判沈履之召入進前。上曰。眞廟輦輿。移用於景慕宮似好。而未知何如也。上曰。眞廟移奉時。殆同登極之初。服色當用吉。景慕宮移奉時服色。當用素矣。履之曰。然矣。上命書傳敎曰。景慕宮改建時。權奉延福殿前奉處。床卓鋪陳儀仗器皿。自當移用。亦當仍用。今番都監切勿新造事。分付。上曰。杜氏通典有諸太子廟用三牲之文。而旣有大中之別。則宜與太廟有間。而且太廟親祭外。本無用太牢之規矣。上曰。樂舞等節。何以爲之乎。尙淳曰。天子八佾。諸侯六佾。以次推之。似有隆殺之節。而尙未論稟矣。上曰。待大臣造朝。卿等各以所見草記。可也。上曰。梓宮加漆。當以退定日爲之乎。加漆凡爲幾度耶。尙淳曰。前例則三次。而仁元王后國恤時。仍特敎加漆五度矣。上命書傳敎曰。禮當從厚。其在固所自盡之道。況有丁丑已例。梓宮全體加漆。今番亦以五度爲之事。分付該曹該都監。上曰。玉堂來待近處。禁軍一名待令。騎馬一匹立之。上曰。各陵告由祭祝文末句四字。令玉堂改撰以進。賤臣承命出來。旣改撰以進。上曰。使禁軍卽爲齎去。左承旨洪國榮請對。上曰。入侍。國榮進前奏曰。使禁軍持去祝文。非但無前例。亦似有未安之節矣。上曰。然則使忠義進去。騎馬一匹給之。國榮承命先退。上曰。他承旨入侍。賤臣承命出來。左承旨洪國榮召入進前。上命大升尙淳履之先退。上曰。戊寅八月日記入之。上曰。吏曹參議牌望知入。若復違牌。傳旨速書以入。賤臣承命出來。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書尹翊東病一員未差。假注書徐有成藥院直。李商球仕直。事變假注書尹九宗仕。
정조 0년
傳于洪國榮曰。副提調入侍。
정조 0년
傳于李商巖曰。都監郞廳入侍。班次圖及儀軌持入。
정조 0년
又傳于曰。可差祭官之人優如之時。以有故之人塡差。當該吏曹郞廳汰去。柳煥德呂龜周分揀。
정조 0년
李商巖。以弘文館言啓曰。新除授修撰金載人。時在京畿交河地。副修撰李魯述。時在江原道原州地。經筵入番事緊。請竝斯速乘馹上來事。下諭。傳曰。依啓。
정조 0년
洪國榮。以禮曹言啓曰。梓宮全體加漆五度爲之事。命下矣。初度再度三度加漆吉日時。已爲推擇啓下。而四度加漆。來五月初七日午時。五度加漆。同月初十日午時。分排定行行禮等節。一依再度三度加漆時例擧行之意。知委。何如。傳曰。允。
정조 0년
又以營建都監言啓曰。御書閣定礎一兩日退定事。命下矣。令日官推擇。則定礎今四月二十七日辰時爲吉。立柱上樑同日申時爲吉云。以此日時擧行之意。敢啓。傳曰。知道。
정조 0년
大司諫宋翼彦。執義李重馥。司諫李獻慶。應敎鄭元始。掌令尹長烈尹在醇。持平尹尙東。獻納李謙彬。校理金履正。正言姜忱。修撰嚴思晩啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏。按律處斷。答曰。不允。
정조 0년
又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
大司諫宋翼彦。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
執義李重馥。持平尹尙東啓曰。趙德昌以入番掖隷擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。答曰。不允。
정조 0년
正言姜忱啓曰。黑山島充軍罪人趙德昌。身爲夜隷。乘夜踰墻。亂入深嚴之地者。論以罪犯。決難容貸。請充軍罪人越德昌。依律處斷。答曰。不允。
정조 0년
又啓曰。綾恩君具允明。前判書具允鈺。遠竄罪人具庠。行副司直具㢞本以凶邪之種。諂附厚謙。腸肚相連。陰謀秘計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
丙申四月二十四日。兼春秋朴行淳。義禁府啓以沈興雲照律事。傳曰。功減一等爲良如敎。
정조 0년
義禁府啓目。承傳色申宅夏。令該府處之啓。傳曰。依允。
정조 0년
丙申四月二十四日卯時。上御廬次。藥房副提調入侍。提調追後入侍時。藥房副提調洪國榮。假注書徐有成。記事官白光澤。記注官朴聖鉉。以次進伏訖。國榮曰。聖候夜間。何如。上曰。差勝矣。上曰。金吾滯囚可悶。今日開坐事。注書出往傳之。賤臣承命出傳。提調徐命善進伏。上曰。攻乎異端。何謂也。命善曰。專治之意也。上曰。宣傳官一員入侍。賤臣承命召入。上曰。誰也。對曰。沈公協也。上曰。廳風近則。何如。對曰。近亦爲之矣。上曰。薦事比前。何如。對曰。近亦爲之矣。上曰。行首宣傳官待令近處。賤臣承命出傳。上曰。景慕宮受香何日。知入。賤臣承命。以二十六日知奏。諸臣以次退出。
정조 0년
丙申四月二十四日申時。上御廬次。都監郞廳入侍時。右承旨李秉鼎。都廳徐有防柳義養。假注書李商球。記事官白光澤。記注官朴聖鉉。以次進伏訖。上曰。儀軌持入乎。有防曰。持入矣。上曰。何年儀軌乎。有防曰。此乃國葬儀軌。而庚子甲辰兩年儀軌矣。上曰。非端廟追崇時儀軌乎。有防曰。然矣。上曰。誤傳矣。端廟追崇時儀軌。入于政院。可也。仍命都廳先退。上命書傳敎曰。巡綽之職。爲任不輕。雖以省記一事言之。近日不成貌樣。兵曹參議李得臣推考。此後自政院申飭。上曰。藥房提調入侍。仍命書傳敎曰。提調副提調率醫官入侍。副提調則牌招。賤臣承命出來。提調徐命善。醫官方泰輿吳道炯白文昌召入進前。上受灸訖。命書傳敎曰。追崇後移奉時。神輿服色。習儀班次等儀節。今無可據之儀節。都監眩於擧行。令禮曹就議都提調。節目從速稟處。上曰。武科榜出乎。命善曰。榜出而武榜例隨文榜。故文榜不出則武榜亦削云。事甚難處矣。上曰。小科榜。八道盡來乎。命善曰。然矣。秉鼎曰。今日仍特敎禁府開坐云矣。上曰。禁府公事持入。上曰。判尹謝恩乎。秉鼎曰。已謝恩矣。上曰。其若出去。則京兆之事。誰將爲之。秉鼎曰。國葬都監矣。上曰。李商岳之掃墳。以其贈職故爲之乎。秉鼎曰。然矣。此非臣子呈辭之時。而至於商岳。則受罔極之恩。與他人有異。故呈辭矣。上命讀儀軌。秉鼎讀奏。上曰。都監堂上誰也。秉鼎曰。閔鎭遠金鎭圭矣。上曰。泰耇泰億。與忠翼爲幾寸乎。秉鼎曰。泰耇與泰億四寸。而於忠翼爲六寸矣。上曰。藥房提調先退。仍命書傳敎曰。追崇上諡都監。應有擧行事目。而訖未修啓。亦不稟定。問于該都監以奏。上曰。行首宣傳官入侍。出榻敎賤臣承命出來。宣傳官李漢豊召入進前。上曰。官方近來濫雜甚矣。宣廳則。何如。漢豊曰。如前矣。上曰。如前之說。何謂也。漢豊曰。新通淸外。皆如前矣。上曰。每科必薦乎。漢豊曰。然矣。上曰。每薦凡幾人乎。漢豊曰。四十餘人矣。上曰。每薦四十人之多。雖不欲淆雜得乎。上曰。其亦有錄置者乎。漢豊曰。有之。上曰。持入。漢豊承命出去。持入薦記。上曰。只通淸而未入仕者。凡幾人乎。漢豊曰八百人矣。上曰。近來宣傳官不成說矣。有膂力乎。有身乎。善騎射乎。因山後。武士無不可習射之義。日往下闕。習騎芻片箭而若不能則當論罪矣。仍命讀薦記。秉鼎讀奏。上曰。二十一人。宣傳官通淸則至八百人之多。豈有如此事乎。若覆薦則其稱冤乎。武士物情。以爲何以則好云耶。漢豊曰。渠輩亦以爲禁軍。中若變通。則庶可疏通云矣。秉鼎曰。前則薦者甚小。至癸酉年已十四人矣。漢豊曰。自癸巳至今。已爲七十餘矣。上曰。薦送何處乎。漢豊曰。送于兵曹矣。上曰。新通淸旣有成命。爲則爲矣。何不擇人而如是淆雜乎。非謂一切防塞。大體另擇事。申飭。上曰。合通淸與入仕者。爲八百人乎。抑通淸者獨八百人乎。漢豊曰。通淸者八百人矣。上曰。武士誠可悶矣。以文官言之出名宦者。實出於誘以餌之意而武士如此。何望爲王前驅乎。漢豊仍命退出。左承旨洪國榮追後入侍時。上曰。到院儒疏持入。疏儒入侍。賤臣承命出來。疏頭幼學洪履獻。製疏幼學金勉柱。寫疏幼學李商師召入進前。上曰。藥房提調入侍。出榻敎賤臣承命出來。提調徐命善召入進前。上曰。疏頭誰也。履猷曰。故相臣洪命夏之玄孫矣。上曰。近族立朝者誰也。履猷曰。前承旨洪相纘也。上曰。製疏誰也。國榮曰。金龜柱之六寸也。上曰。爾製此疏乎。勉柱曰。然矣。上曰。寫疏誰也。商師曰。故執義臣李永中之子也。上曰。與注書幾寸乎。商師曰。十寸矣。上命製疏讀疏。勉柱讀之。至三重之說。上曰。語意甚好。文理亦達矣。又讀至無禮之禮。上曰。雖曰。無於禮而合於禮。尤好矣。又讀至須城等語。上曰。援引該博矣。向日親鞫時。以此出問目矣。可謂不謀而同矣。仍命書傳敎曰。親鞫明日爲之。早食後來待。應參諸臣。依例命招。宮城扈衛置之。軍兵依初一日例擧行。又讀至圜丘方壝之句。上曰。親鞫時。予以壇重廟輕爲問矣。疏辭亦然。可謂不謀而同矣。又讀至廟廷配享之說。上曰。孝廟之廷。尙未配先正。予嘗以爲缺典矣。此乃當爲之事。而平生予意如此。故曾於春宮。以此事。與宮官時與酬酢矣。仍顧問命善曰。卿意。何如。命善曰。果如聖敎矣。先正之於他廟廷。未必配享。而至於孝廟之廷。誠是不可闕者矣。國榮曰。聖敎至此。臣不敢更贊。適因儒疏。言端旣出。臣請奏之。蓋先正之於孝廟。其際遇之隆。魚水之合。殆古今所罕有。揆以人情天理。誠是不可已之事。而追配之典。尙今闕焉。今當因山前。雖不敢有所建白。而待附廟時。一體追配。則有光於聖德。當如何哉。此是不可已之事。而職忝參贊官。故敢此預達矣。上曰。予於幼時戊寅八月。聞有儒疏。陳請追配事。尙今不忘矣。上問製疏曰。廟廷配享事。爾亦陳所見。勉柱起伏奏曰。臣之所懷。亦與承旨所奏者同。而蓋至今不配。大爲士林之恨矣。上曰。疏文善作而義理森嚴矣。勉柱讀奏訖。上曰。製疏容貌甚好。而筵中周旋。無異屢經入侍之人矣。國榮曰。明徽疏出後。儒疏宜出於其明日。而今乃有此疏。誠奇特矣。上曰。予之不酌處明徽。意蓋有在。而館學尙今寥寥。誠爲慨然矣。仍命疏儒退出待閤外。承批而去。仍命書批答。上曰。頃者親鞫。何日也。命善曰。初一日矣。上命書傳敎曰。卿恙之未差。予已諒矣。卿須安心善攝。勿參鞫坐事。遣史官傳諭于領議政。殯殿有修理事。摠護使亦勿進參鞫坐事。待左相入來。史官傳諭。諸臣以次退出。
정조 0년
丙申四月二十四日酉時。上御廬次。左承旨入侍時。左承旨洪國榮。假注書李商球。記事官白光澤。記注官朴聖鉉。以次進伏訖。上曰。都監別單。不必今日書納。仔細爲之事。分付。上曰。醫官吳道炯入侍。賤臣承命出來。召入進前。上曰。茶飮煎入。上曰。開陽門因留。上曰。滯囚可悶。今日照律以奏。上曰。若未及照律。門當閉矣。問于當直以奏。賤臣承命出來。諸臣以次退出。
정조 0년
傳于李秉鼎曰。罪人李明徽李養善外。竝上闕。
정조 0년
吏曹口傳政事。李碩載爲同義禁。
정조 0년
洪國榮。以兵曹言啓曰。依傳敎侍衛禁軍等處。療氣之意。敢啓。傳曰。知道。
정조 0년
又以訓鍊都監言啓曰。今日親鞫時軍兵。依初一日例擧行事。命下矣。大將率標下軍把守。興化門外信地之意。敢啓。傳曰。知道。
정조 0년
又以御營廳言啓曰。今日親鞫時軍兵。依初一日例擧行事。命下矣。大將率標下軍把守。武德門外信地之意。敢啓。傳曰。知道。
정조 0년
又以禁衛營言啓曰。今日親鞫時軍兵。依初一日例擧行事。命下矣。大將率標下軍把守。開陽門外信地之意。敢啓。傳曰。知道。
정조 0년
李秉鼎。以義禁府言啓曰。時囚罪人李繼興照律公事判付內。濫刑照律段安徐。以右項二罪俱發。論事啓下矣。李繼興以倉庫盜用錢糧失覺察及威逼人致死。二罪俱發。從一科斷杖一百。依例收贖。告身盡行追奪放送之意。敢啓。傳曰。知道。
정조 0년
丙申四月二十五日。兼春秋朴行淳。義禁府啓目。以承傳色申宅夏。依法典科罪啓。傳曰。依允。功減一等爲良如敎。
정조 0년
丙申四月二十五日卯時。上御廬次。藥房入侍時。藥房提調徐命善。副提調洪國榮。假注書徐有成。記事官白光澤。記注官朴聖鉉。醫官方泰輿慶絢吳道炯徐命緯白文昌。以次進伏訖。命善曰。滯症今日則差勝乎。上曰。差勝矣。命善曰。惠慶宮氣候。何如。上曰。一樣矣。問于醫官。蘇葛茶今日亦爲製進宜矣。命善曰。王大妃殿蔘香散。亦止於今日矣。更爲製入乎。上曰。姑觀之。國榮曰。今日童便。亦爲進御好矣。上曰。唯。上命書傳諭曰。惠慶宮氣候。若是未寧。在卿道理。尙不知變。實非所望於卿者。至於本事。二字開釋。實布予心。雖使予百諭千諭。無出於此二字。卿其思之。予不更誥。卽爲入城。聽我面諭。仍爲入對。惠慶宮事。偕來史官。傳諭于洪奉朝賀。仍與偕來。國榮書禁府判付。醫官先退。上命持入祝板祝硯祝文紙山陵擇日記。賤臣承命持入。上命命善書告由祝文訖。諸臣退出。
정조 0년
丙申四月二十五日辰時。上詣魂殿。朝上食陪祭入侍時。左承旨洪國榮。左副承旨徐有慶。右副承旨申大升。同副承旨李商巖。假注書徐有成李商球。記事官白光澤朴祐源。都廳林得浩。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所盥洗訖。詣板位上俯伏哭。在位諸臣皆哭。上詣樽所。斟酌跪香案前三上香。獻酌正箸。出自東挾門。復詣板位上俯哭。在位諸臣皆哭。哭訖。內侍進茶。上還廬次。諸臣以次退出。
정조 0년
丙申四月二十五日酉時。上御廬次。左承旨入侍時。左承旨洪國榮。假注書李商球。記事官白光澤朴祐源。以次進伏訖。上曰。趙宗鉉果不知壽賢矣。國榮曰。然矣。國榮曰。終日鞫囚。侵夜還內。不審聖體。若何。上曰。別無添損之節矣。諸臣以次退出。
정조 0년
備忘記。傳于洪國榮曰。中官金德瑞敍用。
정조 0년
傳于李商巖曰。御製閣營造堂上入侍。
정조 0년
有政。吏批。行判書徐命善進。參判尹得養牌不進。參議李在簡牌不進。左承旨洪國榮進。以金熤爲大司成。洪文海爲吏曹佐郞。朴師郁爲尙衣主簿。漢學敎授二單徐有防鄭元始。馬之徽爲開城敎授。許任爲定州牧使。李沇爲信川郡守。
정조 0년
兵批。判書李徽之病。參判魚錫定入直進。參議李得臣病。參知李商岳受由在外。左承旨洪國榮進。副司直金文淳。
정조 0년
傳于李秉鼎曰。刑房承旨持推案入侍。
정조 0년
洪國榮。以弘文館言啓曰。本館上番應敎臣鄭元始。以問事郞廳。本府推鞫坐起時。晝仕出去之意。敢啓。傳曰。知道。
정조 0년
徐有慶。以戶曹言啓曰。卽接廣興倉所報。則五月朔頒祿次。倉官進去于領府事金相福南門外所住處。請受祿牌。則以爲情勢危懍。不敢冒受常祿云。祿牌不爲出給。何以爲之。敢稟。傳曰。令倉官更爲輸送。
정조 0년
又以戶曹言啓曰。卽接掌苑署所報。則惠慶宮供上各果。依定例封進價本。磨鍊上下云矣。各果中元貢有裕者。則以此封進。而其不足生梨乾柿兩種。依例加定後。別單書入。依此給價之意。分付宣惠廳。何如。傳曰。別單姑爲留置正例。斯速修整。待啓下更當下敎矣。
정조 0년
洪國榮。以山陵都監京郞廳。以摠護使言啓曰。本都監郞廳尹龜東李商質。俱有身病。勢難董役。竝姑改差。其代司憲府監察李耇永。平市署主簿徐有後。竝差下。使之察任。何如。傳曰。允。
정조 0년
李商巖。以禮曹言啓曰。臣等於昨日筵中。以延福殿移奉時。上下服色。從吉當否。博考草記事。伏蒙聖敎矣。臣等退而相議。旣無經傳中可據之典禮。我朝已行之禮。亦不可援而爲例。反復思量。博採衆論。敢此陳列。以備睿覽焉。蓋追崇與嗣位。大體一般。則外面驟看。宜有從吉之議。而從古帝王家嗣位時從吉。以其導揚先朝之末命。至於追崇後。儀文從吉。似或不同。而臣等蔑學謏識。全不識禮意。莫重儀節有不敢臆斷。博詢于時原任大臣及在外儒臣處。亦令弘文館。廣考稟處。何如。傳曰。再昨筵敎。非謂移奉時。上下服色。卽爲移奉時。神輦服色也。以此先令弘文館。博考可據典禮以聞。
정조 0년
洪國榮。以兵曹言啓曰。卽接東所衛將牒報。則武德門東邊四軍堡後。宮墻四間許。今日頹壓云。依例令紫門監爲先把子圍排。急速修築。而北二營入直御營軍二十名除出。限修築間。各別守直之意。敢啓。傳曰。知道。
정조 0년
又以御營廳言啓曰。武德門東邊宮墻四間許頹壓處。北二營入直鄕軍二十名除出。限修築間守直事。自兵曹草記矣。北二營入直鄕軍二十名除出。限修築間。晝夜輪回守直之意。敢啓。傳曰。知道。
정조 0년
又以御營廳言啓曰。本廳來五月六月兩朔應立右部右司屬忠淸左道五哨軍兵六百七十名。已爲逢點整齊矣。五月初一日。與中司軍兵替代後。舊軍放送之意。敢啓。傳曰。知道。
정조 0년
又以御營廳言啓曰。本廳來七月八月兩朔應立右部後司屬江原道五哨軍兵。六月二十五日。京中逢點。七月初一日。與右司軍兵。當爲替代立番。趁期調送事。本道監司處。依前知會之意。敢啓。傳曰。知道。
정조 0년
又以禁衛營言啓曰。來五月當八番右部前司屬全羅道五哨軍兵。逢點實數六百五十二名。已爲點閱整齊。來五月初一日。與內外各處入直軍兵等。依例替代後。舊軍放送之意。敢啓。傳曰。知道。
정조 0년
又以禁衛營言啓曰。來七月當九番右部左司屬全羅道五哨軍兵來六月二十五日京中逢點。依例準二朔立番之意。本道監兵使處預爲知委。何如。傳曰。允。
정조 0년
傳于李商巖曰。開陽門仍留。待禁府都事下直後下鑰。西小門仍置。罪人發配後下鑰。
정조 0년
李商巖。以推鞫問事郞廳。以委官言啓曰。依下敎罪人守鎭萬軾壽賢。各發問目取招後。加刑一次。罪人庠。亦爲發問目取招後。因前劃紙加刑準次之意。敢啓。傳曰。知道。
정조 0년
又以義禁府言啓曰。凶疏人李明徽。出付秋曹。嚴刑島配事。命下矣。依傳敎出付秋曹。使之擧行之意。敢啓。傳曰。知道。
정조 0년
又以義禁府言啓曰。罪人李養善特爲放送事。命下矣。依傳敎放送之意。敢啓。傳曰。知道。
정조 0년
又以義禁府言啓曰。罪人具庠。絶島圍籬安置事。命下矣。罪人具庠。慶尙道南海縣定配所。依例發遣府都事。圍籬安置。何如。傳曰。允。
정조 0년
又以義禁府言啓曰。罪人李萬軾邊遠定配事。命下矣。罪人李萬軾咸鏡道茂山府邊遠定配。而以傳敎內辭意具罪目。依例發遣府羅將。押送配所。何如。傳曰。允。
정조 0년
又以義禁府言啓曰。罪人李守鎭。限已身絶島安置。依爲奴婢。法典勿揀赦典事。命下矣。罪人李守鎭全羅道珍島郡限已身安置。依爲奴婢。法典勿揀赦典。而以傳敎內辭意具罪目。依例發遣府羅將。押送配所。何如。傳曰。允。
정조 0년
又以義禁府言啓曰。罪人金壽賢濟州牧大靜縣爲奴事。命下矣。以傳敎內辭意具罪目。依例發遣府書吏。押送配所之意。敢啓。傳曰。知道。
정조 0년
李秉鼎。以刑曹言啓曰。凶疏人李明徽嚴刑島配事。命下矣。依傳敎罪人李明徽嚴刑一次後。全羅道靈巖郡楸子島定配所。卽爲押送之意。敢啓。傳曰。知道。
정조 0년
又以刑曹言啓曰。義禁府書吏李德裕。羅將柳東植奉命掖隷結縛罪。羅將李枝盛不謹守直罪。照律施行事。判下矣。取考律文。則凡奉制命出使。而官吏毆之者。杖一百徒三年。法典內獄囚。如有不牢之事。則杖一百結縛。稍異於毆打。而此外無可據之律。李德裕柳東植等。依毆奉制命出使罪。各杖一百徒三年。李枝盛以獄囚不牢罪。杖一百。竝以此律勘處。何如。傳曰。知道。與毆打有異。只以獄囚不牢之律擧行。
정조 0년
又以刑曹言啓曰。書吏李德裕。羅將柳東植間軍士兪千克等八名。供辭啓目判付內。除刑推勘律事。判下矣。取考律文。則凡獄囚應枷鎖杻。而不枷銷杻及脫去者若囚該死罪。杖六十名。例云二罪俱發。以重者論。以書吏李德裕。羅將柳東植等。二罪俱發。旣以獄囚不牢罪。杖一百勘律。故杖六十罪。則依律文勿論間軍士兪千克李春正李得天高五壯金福眞崔時同李旕奉李學明等。竝決杖六十之意。敢啓。傳曰。知道。
정조 0년
又以刑曹言啓曰。書吏李德裕。羅將柳東植李枝盛。只以獄囚不牢律擧行事。命下矣。依傳敎罪人李德裕柳東植李枝盛等。以獄囚不牢罪照律。各決杖一百之意。敢啓。傳曰。知道。
정조 0년
大司諫宋翼彦。執義李重馥。司諫李獻慶。應敎鄭元始。副應敎李敬養。掌令尹長烈尹在醇。持平尹尙東。獻納李謙彬。校理金履正。正言姜忱。修撰嚴思晩啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。答曰。不允。
정조 0년
又啓曰。竄配罪人洪麟漢本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。答曰。不允。
정조 0년
大司諫宋翼彦。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
執義李重馥。掌令尹長烈尹在醇啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。答曰。不允。
정조 0년
司諫李獻慶啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。答曰。不允。
정조 0년
又啓曰。綾恩君具允明。前判書具允鈺。推鞫罪人具庠。行副司直具㢞。本以凶邪之種。諂附厚謙。腸肚相連。陰謀秘計。無不干與。及令厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
大司諫宋翼彦疏曰。伏以臣。民無祿大行大王仙馭賓天。公除已過。日月寢遠。如喪之痛。率普惟均。仍伏念臣於向者。身陷罔測之地。獲蒙天日之燭。生死肉骨。一歸之於造化。隆天厚地。不足喩其高深。自今以往。臣之一身。不復得爲已有矣。闔門感泣。圖報無地。誠不意諫長除旨。忽下於蹙伏頌恩之際。不肖如臣。何以得此於聖明之世也。惝怳隕越。不知死所。臣以才識則魯。以資歷則淺。以言議則拙。今於見識。夫豈有一分堪承之勢。而恩出望外。義不他顧。章皇出肅。若固有之。反省慙恧。如難自容。連日詣臺。只傳故紙。不復出一言論一事者。蓋不敢以言官自居也。第於昨日鞫坐進參之際。有不可不及時論列者。而適値深夜。未及周旋。今又賤疾猝劇。不得隨詣臺次。玆敢以疏替陳。惟聖明垂察焉。今此諸罪人酌處之命。雖出於我聖上好生之德。而其中妖宦壽賢窮凶絶悖之罪。決不可使之容息於覆載之間。亟令王府。更加嚴鞫。期於得情。斷不可已也。李祖源。本以具庠之爪牙。其陰譎奰慝。與庠一而二。二而一者也。自在韋布。敢發凶論於四忠文集。始則見枳公議。爲世指目。及竊科第。深結於庠。陰謀凶計。無不參涉。夤緣吹噓。如鬼如蜮。其無嚴虛謊之罪。至於昨冬。而尤益彰露。當此乾斷赫然。處分嚴正之時。其徒黨之如祖源叵測者。不可一刻置諸輦轂之下。李祖源亟施屛裔之典。以示明好惡辨淑慝之意。厚謙之尙逭王章。已是擧國之同憤。而當厚謙鴟張氣焰。肆其凶毒也。金應賢爲名漢。本以賤隷。夤緣厚謙。投入掖庭。締結鄙悖之徒。大開賄路之門。如元義孫安兼濟之爲完伯也。互相迎致。極意承奉。渠亦怙勢威喝。討出錢貨。輦輸載路。與厚謙分利。噫。義孫兼濟。何可以常人責之。而其縱恣凶猾之罪。不可不嚴懲。金應賢亦令攸司。嚴刑島配宜矣云云。答曰。省疏具悉。壽賢之酌處。意亦有在。李祖源事過矣。金應賢卽一賤品。苟有罪也。一攸司足矣。予何費辭。爾其勿辭察職。
정조 0년
丙申四月二十六日辰時。上御廬次。左承旨入侍時。左承旨洪國榮。假注書李商球。記事官白光澤朴祐源。以次進伏訖。上曰。委官誰來乎。知入。賤臣承命出來。入奏曰。左相昨宿闕外。仍往禁府。右相亦進。兩司皆進云矣。上曰。刑房承旨入侍。賤臣承命出來。右承旨李秉鼎召入進前。左承旨洪國榮先退。秉鼎曰。載興今日。當捧結案乎。上曰。然矣。推案櫃入之。上曰。大逆同參律。只誅其身乎。抑孥籍乎。知入。賤臣承命出來。入奏曰。同參律。亦孥籍云矣。上命書傳敎曰。莫重傳命。注書稽緩。推考。上曰。載興以知情罪。捧結案。出榻敎上命書傳敎曰。罪人具庠。昨日夜深。未及準次。今日推鞫時加刑一次。劃紙以前。劃紙用之。載興外諸罪人。爲先次次刑推。卽以委官意草記事。傳于委官。秉鼎曰。推鞫明日。亦當永罷。明徽與李養善。何以爲之乎。滯囚可悶。亦爲酌處則似好矣。上命讀具庠壽賢萬軾問目。秉鼎讀奏訖。上曰。刑房承旨請坐來否。知入。賤臣承命出來。入奏曰。姑不來矣。上命書傳敎曰。今日推鞫時。罪人守鎭萬軾壽賢加刑一次。加刑後當酌處。以此傳于委官。上曰。此輩非爲國家義理也。欲爲趙載浩報讐也。其復官似不緊矣。秉鼎曰。聖敎至當矣。諸臣以次退出。
정조 0년
丙申四月二十六日巳時。上御廬次。左承旨入侍時。左承旨洪國榮。假注書李商球。記事官白光澤朴祐源。以次進伏訖。上曰。刑房承旨若來。直爲入侍。上曰。藥房提調率醫官入侍。賤臣承命出來。藥房提調徐命善。醫官方泰輿吳道炯白文昌朴春源召入進前。命善曰。昨夜勞動。聖體。若何。上曰。一樣矣。上曰。童便則待下敎封進。醫官先退。國榮曰。頃日禁府都事中。亦有冤者云矣。上曰。然則合有變通之道。仍下敎曰。頃者禁都削黜中。不經宿而只晝代者。區別書入。上曰。政院書吏往禁府。推鞫不必速爲。而須着實善爲之。載興若不直招。明日當又設鞫。姑勿罷鞫事。分付。上曰。頃日親鞫日記。若已修整。持入。賤臣承命出來。入奏曰。今始修整。而姑未畢云矣。國榮曰。適因鞫獄事。有所仰達者矣。逆家應坐婦女之拘留捕廳。非古例也。臣聞乙亥年。主獄之臣。創此無前之規。因循至今云。應坐之律。固不可不嚴。而婦女之繫於捕廳。亦是法外。此後則依乙亥以前例。直爲押送於各其配所。恐合事宜。下詢獄官處之。何如。上曰。所奏誠是。以此出擧條。此後依此定式施行。可也。國榮曰。凡發配罪人之特敎倍道。雖成近例。而其配也。旣傳諸生議。則兼程疾馳之際。不無顚仆之慮。恐宜有軫念之道。下詢執法之臣而處之。何如。上曰。以此出擧條。此後永除倍道之制事。定式施行。可也。上曰。事變注書馳往禁府。載興以知情罪捧結案事。傳于承旨。而雖道逢承旨。同爲入去。着實分付。而推案承旨持來以奏。賤臣承命出來。諸臣以次退出。
정조 0년
丙申四月二十六日午時。上御廬次。刑房承旨持推案入侍時。右承旨李秉鼎。假注書李商球。記事官白光澤朴祐源。以次進伏訖。上曰。獄情。何如。秉鼎曰。諸賊之招。皆如昨日。而獨守鎭今日之招。以爲果見相者於載翰家云矣。上曰。然則見宦者無疑矣。上曰。載興何以爲之。秉鼎曰。載興旣無加刑之敎。故該府不得擅刑矣。上命讀推案。秉鼎讀奏訖。上命書傳敎曰。諸囚今方酌處。推鞫撤罷。上曰。頃者獄案。勿出朝報乎。秉鼎曰。然矣。上曰。納于推案櫃以置。可也。諸臣以次退出。
정조 0년
丙申四月二十六日未時。上御廬次。左承旨戶曹參議同爲入侍時。戶曹參議鄭民始。左承旨洪國榮。假注書李商球。記事官白光澤朴祐源。以次進伏訖。上曰。庭鞫櫃。事變注書持去。更推罪人文書持來。上曰。三月日記入之。賤臣承命出來。入奏曰。姑未修整云矣。上曰。役事今至何境。而別堂材木。何以爲之。民始曰。判書方鳩聚材木。而姑未始役矣。上曰。彩色姑勿爲之。可也。民始先退。上命書傳敎曰。亂臣賊子。何代無之。而豈有若今番諸賊乎。究其窩窟。卽載興是也。載興文書中。庠之書札。極其凶惡。有不忍正視。所謂持斧碎首。所謂某年義理。所謂春秋之義。所謂舅甥熟講。所謂吾輩秉執。所謂昧於本者云云。乃是叵測陰慘之說。千里發捕。蓋以此也。而及當親問之下。渠雖欲游辭漫漶。其所情節。灼然可知。法有三尺。焉可免乎。大抵庠也本末。予所知也。性本陰鷙。行又悖戾陰結匪類。陽附士論。平日伎倆。無非傷人害物之事。半生揣摩。卽是閃倐變幻之計。十手所指。焉敢誣也。此所謂見利而附利。盡則去者。雖以予所洞燭者言之。初爲洪奉朝賀所援引。再爲鄭厚謙所交結。千百變化。末乃有此締結凶徒。譸張凶論之擧。噫嘻庠亦人也。此何事也。是可忍也。孰不可忍也。設令庠也。欽慕士論。焉有士論爲名者。容渠無倫絶悖之行。使之徘徊於士類之鄕黨州閭乎。此予所以深惡庠也。深誅庠也。況此今番端緖之後。予之罪庠也。罰庠也之典。尤豈可曲貸乎。然累世勳戚之家。不幸而有此人矣。其若正法。家將亡矣。予所悶也。且渠平日凶論。綻露於書札之中。而至於參涉疏事。旣無模捉之端。揆以平允之意。不可勒成大案。決矣。旣施準次之刑。罪人具庠。絶島圍籬安置。又命書傳敎曰。推鞫時。載興別無添問目更問之事。依前問目。以同情之律。捧結案以聞。上曰。禁府公事催促。上曰。事變注書勿入。注書出捧更推文書以入。上曰。刑房承旨入侍。出榻敎諸臣以次退出。
정조 0년
丙申四月二十六日申時。上御廬次。刑房承旨持推案入侍時。右承旨李秉鼎。假注書李商球。記事官白光澤朴祐源。以次進伏訖。上曰。傳敎何以書之乎。秉鼎曰。書以依本府照法處斷。似好矣。上曰。踏啓字乎。不踏啓字乎。秉鼎曰。旣書傳曰。則雖不踏啓字。亦是前例矣。上命書傳敎曰。罪人載興旣已決案。依議啓處決事。分付王府。上曰。左承旨戶曹參議入侍。出榻敎諸臣以次退出。
정조 0년
丙申四月二十六日申時。上御廬次。左承旨戶曹參議同爲入侍時。戶曹參議鄭民始。左承旨洪國榮。假注書李商球。記事官白光澤朴祐源。以次進伏訖。上曰。上樑文讀之乎。國榮曰。營造堂上讀之矣。民始曰。上樑文無讀之之規矣。上曰。其讀之。可也。旣讀之後。上樑文持來。民始先退。上命書傳敎曰。凶疏人李明徽。滯囚王府。其亦陋矣。出付秋曹。嚴刑島配事。卽爲分付。又命書傳敎曰。賢關首善之地。而明徽疏後。東土衣冠之倫。孰無請討之義。而側聽多日。尙此寥寥。可勝寒心。此專由於齋任不古之致也。在外大司成許遞。政官牌招開政。待下批。其令肅命後入侍。時任太學齋任。一竝停擧。上曰。太學掌議誰也。知入。賤臣承命出來。入奏曰。朴鎤李唐白云矣。上曰。入直玉堂上下番入侍。賤臣承命出來。應敎鄭元始。修撰嚴思晩召入進前。上曰。右副承旨入侍。右副承旨申大升進前。國榮先退。元始思晩所懷。臣等今適入侍。有區區所懷。敢此仰達矣。故大司諫李昌任。身爲朝士。締結逆宦。情跡詭秘。縉紳之間。虛張聲勢。做出妖言。自歸誣罔之狀。綻露無餘。已萬萬叵測。而前後綢繆之情節。緊出於妖宦壽賢之招。則其在嚴懲討之義。不可以身故而不論。臣等謂故大司諫李昌任。亟施追奪官爵之典。斷不可已也。上曰。李昌任之罪。可勝誅哉。浮於載翰。浮於興祿。又浮於守鎭。綢繆之狀。不特形見於當日之後。宵小之態。呈露於當日之前。嗚呼。德成閤入對時。賊也小人也之責敎。旣在於伴僚維鎭之際。則予之必欲痛治昌任。乃所以追先志也。予不覺掩抑。其何靳持。依啓。又所懷。定州牧使李昌伋。信川郡守李定鎭。以昌任之兄。以守鎭之弟。俱不可一日晏然於守宰之任。臣等。謂竝施削版之典。斷不可已也。上曰。依啓。上命書傳敎曰。妖宦逆豎。何代無之。而如壽賢輩之至奸極妖。窮凶絶悖之事。實是亘古今之所未聞所未有之變怪也。予之處分。非不知登時嚴懲。以破亂源。而壽賢之尙保首領。視息牖下者。非予忽於隄防。忽於誅討而然也。特欲待此鬼蜮情狀之呈露。而明行誅討之意也。大抵宦寺之職。不過傳令之事。灑掃之節而已。身爲宦寺。則於士夫。是豈聲聞之相及。又若所謂言論。所謂義理云云等說。尤豈渠輩所可耳聞而口傳者哉。況所親之士夫。所道之說話。旣是凶論與凶徒。則可勝痛哉。今番獄事。情節彰著。窩窟打破。究厥所由。卽此輩爲凶賊之根底也。往在十餘年前。時予沖歲。壽賢以長番內官。給使於本宮。興祿以慈宮承言色。隨行壽賢。每奏予曰。與興祿有同奏之事矣。當予進詣養德堂時。此輩隨來。養德堂。卽慈宮所御堂也。此輩謂予沖歲。必不知渠輩情狀。迨予遊於堂後之苑。壽賢興祿。以窮凶極惡之語。誘說於予曰。如此方可謂孝也。又奏某某士夫。與渠輩相親。同此義理。可用於將來之人矣。予雖沖歲。一聞已知其爲亂逆。未嘗以言語發落。其時因事除汰。尙今不忘。一欲以此起獄。或慮蔓延者多。今則凶逆次第伏法。豈可因置不問。以釀禍機乎。興祿令前已故。壽賢發捕者。蓋以此也。親問之下。箇箇取招。與予所聞記者。無一差錯。噫宦寺之交結朝廷。顧何等罪案。而士夫之如此。亦不可謂之士夫。良可痛嘆。三尺至嚴。焉可逭也。而興祿旣以魁首已死。壽賢則猶屬之隨從。不是失之太寬。惟輕之典。亦不害爲仁政之一端。旣施數次之刑。罪人金壽賢。濟州牧大靜縣爲奴。又命書傳敎曰。萬軾之罪。可勝言哉。萬軾。以釁孼之種。蒙先大王不世之恩。得廁生人之倫。在渠之道。固當一念圖報。仰酬鴻恩不。此之爲。締結凶徒。綢繆凶論。日夜所以聚首聠裾。排布設施者。不但口不敢道。亦是耳不忍聞者。萬軾亦具秉彝。抑何心腸。萌此窮凶極惡之計。而發此無倫不道之說乎。究厥情狀。已極凶慘。而萬軾之罪。別有在焉。別院笙歌。嘯聚徒黨於昏夜黯黯之中者。卽凶徒之外。又是妖宦逆豎也。萬軾旣是釁孼。則常人之廉恥。雖不足責。然旣登科甲。又出仕路。則雖無凶徒。亦無宦豎。宜無所害於渠。而凶論則主張。凶疏則參涉。此則無論某處。惟禍機是伺。此雖萬軾半生伎倆。至於締結宦寺。圖此不道。尤何等罪惡乎。往年妖宦之口。昨日妖宦之招。其所情節。彰著無餘。實非以人心論者也。雖然旣施數次之刑。庶懲厥罪。至於今番德師等凶疏。渠在邑倅。論以王法。似不可以知情。與同參論罪人李萬軾。邊遠定配。又命書傳敎曰。以士夫而焉有締交宦豎者哉。尋當宦豎。尙且然矣。況此亘古今所未聞所未有之妖宦逆豎乎。與之綢繆。與之盤結。已極無狀。又況所以綢繆者。何等不忍言不敢道之事。所以盤結者。又何等不忍提不敢聞之說乎。渠之嘯聚凶徒。符同匪類。晝宵揣摩。無非凶謀者。惟是渠輩之例事也。渠以士族。忍爲此絶悖無倫之行。以辱淸朝衣冠之倫。吁亦痛矣。蓋論守鎭之罪。凶論主張。與載翰載興輩。同一心腸。而至於欲籍幽隱之逕。急圖凶慘之計。又浮於正法之諸賊。以此一節。於渠不但自初不能發明。妖宦之招。以首犯納招鞫問之下。渠又以陪衛時麾鞭之事。載翰家逢着等說。箇箇納招。到今誅討之典。宜不下於正法諸賊。而國有紀綱。亦豈使此賊得保首領哉。雖然凶疏諸賊。先已伏法。則參涉疏事之說。更無可覈之處。渠魁之興祿。亦已徑斃。則前後情跡。有難詳覈。而昨今訊問。亦準數次之刑。姑貸一律。投諸四裔。似非失刑之大端。罪人李守鎭。限已身絶島安置。守鎭特一貸頭之鬼。依爲奴婢。法典勿揀赦典。又命傳敎曰。鞫獄今旣收殺。文案例有內入封置。而其在防奸之道。不可以各張文書。散在休紙中。刑房承旨正書一通八啓。元草付丙。勿出朝報上命書傳敎曰。信川郡守定州牧使代。今日政差出。上曰。左承旨入侍。政官持政望同爲入侍。賤臣承命出來。左承旨洪國榮。吏曹判書徐命善召入進前。上命承旨讀政望。國榮讀奏訖。上曰。大司成金熤牌招謝恩。出榻敎國榮曰。鞫獄今已收殺。而禁府罪人。只有二人云。宜有酌處之道矣。上命書傳敎曰。李養善。大臣宰臣章箚之後。今無問渠之端。特爲放送事。分付王府。又命書傳敎曰。申大益罪狀。旣悉於前後問目。末梢招辭。情跡難掩。囹圄諸囚。旣皆酌處。何必更問。嶺沿定配。又命書傳敎曰。屢月滯囚鞫獄。旣已收殺。前御史任希雨。以奉使無狀。今日內照律草記。又命書傳敎曰。聞前禁府都事吳彦思沈公藝。不過一時代直。非經夜者。而混入現告云。原傳旨中付標。旣已出代。待三十朔窠復職。依仍任例施行事。分付。又命書傳敎曰。惠慶宮患候未復。在卿之道。宜卽入城。而況又日昨敦諭之後。尤無趑趄之端。卿何若此。卽爲安心入城事。使偕來史官傳諭于洪奉朝賀。期於偕來。又命書傳敎曰。行副司直金漢耆。承候慈殿事。分付。諸臣以次退出。
정조 0년
丙申四月二十六日酉時。上御廬次。承旨入侍大司成追後入侍時。大司成金熤。左承旨洪國榮。假注書徐有成。記事官白光澤朴祐源。以次進伏訖。上曰。太學。賢士之所關。士習之不振。莫近日若。此莫非齋任不能復舊之致。卿須勉之。熤對曰。太學義理所關。近來士氣消阻。言論委靡。此實世道之憂。而非但多士之責。乃齋任不得其人之故也。上曰。似捲堂矣。對曰。道理。則當然矣。上曰。齋任復舊無妨。卿何以處之。對曰。臣未知規例。而須先出東一房掌議。然後齋任可以出之矣。上曰。先朝一時處分。今則復舊。可也。熤先退。國榮曰。適因鞫獄事。有所仰達者矣。逆家應坐婦女之拘留捕廳。非古例也。臣聞乙亥年主獄之臣。創此無前之規。因循至今云。應坐之律。固不可不嚴。而婦女之繫於捕廳。亦是法外。此後則依乙亥以前例。直爲押送於各其配所。恐合事宜矣。上曰。所奏誠是。依爲之。以此出擧條。此後依此定式施行。可也。出擧條國榮曰。凡發配罪人之特敎倍道。雖成近例。而其配也。旣傳諸生議。則兼程疾馳之際。不無顚仆之慮。恐宜有軫念之道矣。上曰。依爲之。此亦出擧條定式施行。可也。出擧條諸臣以次退出。
정조 0년
大殿惠慶宮中宮殿。加漆後。政院玉堂藥房朝廷二品以上六曹堂上宗班。口傳問安。答曰。罔極。
정조 0년
備忘記。傳于洪國榮曰。軍職之子。軍職之孫。以有先朝屢得承傳。而今番看役。不特所重莫大。所勞莫大。今見圖形。此等功勞。豈可軍職之數。多至數十而中止乎。見於入侍。爲人亦是可合御製閣別看役。金命埏賞典。追後下敎。而先爲加資。別軍職差下。例授實職。今日內啓下事。分付兵曹。勿出朝報
정조 0년
李商巖啓曰。時原任大臣依下敎來待矣。
정조 0년
傳于李商巖曰。時原任大臣入侍。
정조 0년
傳于洪國榮曰。騎馬三匹立之。
정조 0년
傳于李秉鼎曰。騎馬二匹立之。
정조 0년
兵曹口傳政事。僉知單金命埏。
정조 0년
傳于申大升曰。加漆正時。以午正一刻爲之。
정조 0년
申大升啓曰。三軍門大將。依下敎來待矣。
정조 0년
李商巖。以改建廳言啓曰。景慕宮開基始役吉日。令日官推擇。則來五月十六日辰時。二十四日卯時。二十七日卯時俱吉云。以何日擧行乎。敢稟。答曰。以十六日爲之。
정조 0년
又以義禁府言啓曰。時囚罪人申大益。嶺沿定配事。命下矣。申大益慶尙道熊川縣定配。而以傳敎內辭意。具罪目依例發遣府羅將。押送配所。何如。傳曰。允。
정조 0년
又以義禁府言啓曰。時囚罪人任希雨奉使無狀。今日內照律草記事。命下矣。取考律文。則大明律對制上書詐不以實條云。若奉制推按問事報上不以實者。杖八十徒二年載在矣。任希雨忠淸道槐山郡仁山驛。徒二年定配。而杖則依例收贖後。發遣府羅將押送配所。何如。傳曰。允。
정조 0년
又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地。竄配罪人洪麟漢絶島安置。答曰。不允。
정조 0년
執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答曰。不允。
정조 0년
大司諫宋翼彦啓曰。臣之謏才蔑識。本不合於耳目之任。而只緣感激恩造。怵畏義分。冒沒承膺。居常愧恧。而今於目下數事。有不容泯默者。略效論列。以備一日之責矣。及承恩批。不惟不賜允可。至於李祖源事。又有過矣之敎。此莫非臣言議無素。不能孚格之致。何可一刻晏然於臺次乎。請命遞斥臣職。答曰。勿辭。
정조 0년
又啓曰。妖宦壽賢之締結一種嗜利之凶徒爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。答曰。不允。
정조 0년
司諫李獻慶。正言姜忱啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。答曰。不允。
정조 0년
又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀秘計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。答曰。不允。
정조 0년
又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆秘謀。出沒閃倐。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。答曰。不允。
정조 0년
又啓曰。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答曰。不允。
정조 0년
又啓曰。大司諫宋翼彦。以臣之謏材蔑識。本不合於耳目之任。而只緣感激恩造。怵畏義分。冒沒承膺。居常愧恧。而今於目下數事。有不容泯默者。略效論列。以備一日之責矣。及承聖批。不惟不賜允可。至於李祖源事。又有過矣之敎。此莫非臣言議無素。不能孚格之致。何可一刻晏然於臺次乎。引嫌而退。隨見論列。臺體則然。聖批之下。何可過引。請大司諫宋翼彦出仕。答曰。依啓。
정조 0년
校理金履正疏曰。伏以臣。卽伏見諸獄囚酌處之命。此雖出於我聖上好生之至意。而其中凶疏人明徽出付秋曹之命。臣竊不勝愕然滋惑也。噫嘻痛矣。明徽之罪。可勝誅哉。斯文變怪。何限前後。而未有若今番明徽之窮凶絶悖也。一部春秋。獨葆於靑丘。賴以爲禮義東魯者。罔非先正協贊我聖祖。倡明大義之功。而千百歲環東土思漢之誠。只寓於一間之祠。則今者明徽。抑獨何心。敢蓄忿懟。其所千言萬語。匪止誣辱先正。滅倫亂理。自底妖逆者。實是皇朝三聖之賊。我國三朝之逆也。矧玆帳殿親問之時。姦肚亂腸。莫遁於天鑑之下。則不可暫時容息於覆載之間也決矣。而昨日自秋曹刑配之敎。臣實未敢曉也。夫國家之置王府。正以爲治亂臣賊子者也。豈以如明徽之罪貫三尺。而不以王府鞫之。乃反降付有司之獄乎。此不但一國冠甫之所抑鬱而已。實有欠於聖朝治亂賊之政也。伏乞聖明。亟收明徽付秋曹之命。仍令王府。連日嚴訊。期於得情。快正王法。以洩神人之憤。千萬幸甚云云。答曰。省疏具悉。處分亦有所酌量矣。
정조 0년
副校理沈豊之疏曰。伏以臣於日昨。得蒙恩暇。將護病母。母子相對。感祝洪私。間試醫藥。症情乍減。一向言私。義分是懼。黽勉就直矣。纔接家信。臣母所患。夜來越添。頷下痰核。挾感肆毒。嘔逆兼發。勺水不入。元氣暴下。昏眩不省。諸般症形。俱係危急。臣聞此報。方寸煎灼。數日之內。再瀆嚴廬。固知萬萬悚懍。而情私所迫。按住不得。玆陳短章。徑出禁扃。伏乞聖慈。俯垂諒察。亟命鐫遞臣職。仍治臣擅離之罪。以安微分。以肅朝綱。不勝幸甚云云。答曰。省疏具悉。爾其勿辭。救護母病。
정조 0년
洪國榮。以成均館官員。以行大司成意啓曰。臣聞本館居齋儒生等。今日朝食堂不爲設行。臣馳詣泮宮。招致諸生。問其捲堂之由。則諸生等書納所懷。以爲伏以臣等。得伏見王府罪人明徽之疏。而不覺心骨俱冷。髮豎而瞻裂也。嗚呼。從古凶徒之誣賢而毒正者何限。而未有如明徽之甚者。環東土頂天立地之人。孰不欲沐浴請討。而至於臣等。則忝太學首善之地。在先正俎豆之所。思所以嚴討而明辨者。豈後於人哉。今二十日設疏廳。二十四日會章甫大議事。仍爲治疏。方將詣闕之際。忽伏見幼學臣洪履猷上疏批答及承館學寥寥之敎。臣等聚首相顧。愕然失圖。或曰捲堂以明其所懷。或曰所懷不如陳章。甲乙不一。言議多岐。未能卽時封章。且太學疏擧。必通於四學。使之齊會。指揮於五部。亦受名帖。多士畢集。僉議會同。然後始爲陳章。故一日二日。果至於此。方以今曉。治疏伏閤矣。伏承嚴旨。至有齋任停擧之敎。此莫非臣等遲緩之罪。而聖敎至此。義不敢抗顔入堂。且區區所懷。無以仰暴。故玆敢捲堂。兼附本情。伏惟澄省焉。嗚呼。天下之禮。皆本於人情。王者之法。不出於天理。參之情而不悖於禮。揆之法而不違於理。則古之聖人君子。皆得以行之矣。此三代之所以制之。三王之所以用之者。而今此萬東廟。卽所謂本於人情而合於天理者也。昔宋臣洪浩。滯囚冷山也。遇徽宗諱日。爲文而祭之。以臣而私祭其君。自常情視之。似若僭猥。而朱子之撰名臣錄也。錄其祭文。則其所褒與者。可知也。巴蜀故老。祭昭烈而登諸子美之詩。河南遺民。祀夏禹而載之紫陽之筆。至若陳州之祀伏羲。阜縣之祀少昊。滑縣之祀顓頊。寧遠之祀虞舜。皆是遺民之私建。而亦是遺民之私祭。則此可見百世不忘之義。而天理人彝之賴而不墜者也。假使皇朝天命未改。實籙靈長。九廟之享。八佾之薦。至于今自如。而我國只以酬恩之義。建祠而私祀之。則雖謂之違禮可也。而今則不然。九廟已墟。芬苾永斷。瞻望神州。大地陸沈。壬辰再造之恩。無地可報。下國風泉之感。無處可寓。則乃於乾淨一隅之地。涒灘再回之年。結得數間之屋。以爲揭處之所。而籩豆潔牲。禮肅而儀簡。山芼澗藻。物薄而誠勤。以皇朝之遺民。祭皇明之舊君。則光明之義。懸如日星。惻怛之誠。可質神明。有何一毫僭越之嫌。而渠安敢比擬於季氏之旅乎。嗚呼。惟我肅宗大王。體孝廟尊周之志。寓江漢朝宗之義。乃於禁苑之北。遂成大報之壇。以祀兩皇帝之靈。亦華陽建廟之年也。孝廟尊攘之義。始明於今日。先正崇報之誠。始遂於是年。而一年壇廟。同時竝成。則今此萬東廟。卽與大報壇。其義一也。況且自上有劃給免稅之敎乎。今此徽賊之疏有曰。天子郊之。諸侯不與。又曰。在下者壇猶不敢。況廟乎。以此觀之。其所譏斥。非獨在於萬東廟。而竝與大報壇而非之者也。此非獨誣先正誣皇明也。嗚呼。顧瞻周道。風發車偈。美人已逖。好音難懷。萬里神州。腥穢滿目。則於休我赫赫皇靈。安得不眷顧於一隅東土。陟降於洛山巴水之間。而徽疏有曰。不能抵當一陪臣鼓發出窮山一布衣。使之壯其氣而直其舌。噫渠以幺麽凶醜。乃敢藉重皇靈。以爲恐動天聽之計。尤亦痛矣。嗚呼。中華腥膻之後。惟我蕞爾東土。獨免被髮左袵。而尙保其禮義之風。皆得知君君臣臣父父子子之義者。是誰之功也。於休我孝宗大王。大明其春秋之義。繼以我肅宗大王。克盡其崇報之道。今我先正臣協贊三朝。鞠躬盡瘁。已頹之綱常。賴而幸存。旣晦之節義。由以復明。皇明朝一片日月。獨照我一隅東土者。無非我先王及先正之功也。而今此明徽。抑獨可心。乃有此罔測之擧哉。此而若不嚴治。則臣恐一種不逞之徒。以明徽爲嚆矢。而彈冠而興。接跡而起。其所爲害。甚於洪水猛獸而莫之遏也。凡我衣儒衣冠儒冠者。孰不欲操戈鳴鼓。以爲共誅之者哉。秪緣臣等無狀。未卽請討。致承嚴旨。臣等之罪。實與齋任無異矣。何敢晏然於食堂乎。玆暴所懷。以待重勘云。臣以聖廟空堂。事體極爲未安之意。縷縷開諭。多般勸入。而諸生等不爲回聽。無意還入。何以爲之。敢啓。批答出傳敎。
정조 0년
丙申四月二十七日卯時。上御廬次。左承旨入侍時。左承旨洪國榮。假注書李商球。記事官白光澤朴祐源。以次進伏訖。上曰。以代奠官告由。仍行朝奠事。分付。上曰。洪奉朝賀書啓入來乎。知入。賤臣承命出來入奏曰。來矣。上曰。入之。上曰。大臣入來乎。知入。賤臣承命出來入奏曰。姑不來矣。上曰。何大臣當進云乎。賤臣曰。左右相李判府事當進云矣。上曰。下闕何門開乎。知入。賤臣承命出來入奏曰。曜金門金虎門開云矣。上曰。今日饋募軍之飮食。勿禁卽入事。分付衛將。上曰。今番親鞫文書。禁府其已修整乎。知入。賤臣承命出來入奏曰。自今日始釐整云矣。上命承旨讀書啓。國榮讀奏訖。諸臣以次退出。
정조 0년
丙申四月二十七日巳時。上御廬次。時原任大臣入侍時。左議政金尙喆。判府事李溵。右議政鄭存謙。同副承旨李商巖。假注書李商球。記事官白光澤朴祐源。以次進伏訖。尙喆曰。聖體。若何。上曰。一樣矣。上曰。山陵果何如也。尙喆曰。臣無眞知的見。何敢質言。而大體極好。又是已驗之處。土色亦異常矣。更求他處。豈有如此好處耶。以臣愚見。誠無憾矣。上曰。前陵何向乎。尙喆曰。前陵乾坐巽向。新陵亥坐巳向矣。上曰。戶曹參判入侍。出榻敎賤臣承命出來。戶曹參判金華鎭召入進前。上曰。新陵比明陵。大小。何如。尙喆曰。似不及明陵之弘大矣。仍進圖形。上覽訖。尙喆曰。今番山陵都監凡事。一依庚子儀軌擧行。而與喪禮補編。或無不矛盾處。新陵事役。與舊陵事役。自多不同。與丁丑弘陵儀軌。參互擧行之意。分付。何如。出擧條上曰。從後施行。可也。尙喆曰。山陵丁字閣所入大椽二百四十餘株。當於營造廳所用中。先爲取用。卽今運石。最爲緊急。漢車限十輛。亦爲出送之意。分付戶曹。使之竝卽擧行。何如。出擧條上曰。依爲之。尙喆曰。山陵丁字閣上樑文。自甲辰以後。皆不用之矣。今番何以爲之乎。出擧條上曰。依前勿用。可也。尙喆曰。新山陵齋室基址。定於惠陵齋室北邊。都監自當擧行。而徽陵齋室。當移建於健元陵齋室東邊。此不過仍舊材取用。分付戶曹。使之趁卽擧行。何如。出擧條上曰。依爲之。尙喆曰。庚子年假齋室造成。爲八十餘間。丁丑年因守陵官之入接於正齋室。弘陵假齋室造成。爲六十餘間。今番間數加減。何以爲之乎。出擧條上曰。依丁丑年例擧行。可也。尙喆曰。舊寧陵象設石物露置者。當於淨潔處。使之埋置。而至於地臺石。與他象設有異。此則恐不必埋置。何以爲之乎。出擧條上曰。地臺石不必埋置。仍用。可也。尙喆曰。漢城判尹金鍾正。頃日出肅之後。托以往役。雖赴都監。本職則呈告。不爲行公云矣。卽今判尹兼頓遞使之任。轝士軍之前期屢閱。道路橋梁之預爲修治。俱係緊重。此何異於敦匠之事乎。雖云有情勢。其間已經罪罷。又且陳疏承開釋之批。則一向若此。分義誠極未安。另加申飭。使之察任。何如。出擧條上曰。從重推考。申飭行公。可也。上曰。弘陵雖好。寧陵豈不如弘陵乎。弘陵則必不欲同奉矣。上曰。十餘年梓宮。不必改造乎。尙喆曰。然矣。存謙曰。聖心若牢定。則自下當奉行矣。上曰。豈無各奉陵寢。而合附亦遺志矣。上曰。禮曹判書入侍。出榻敎賤臣承命出來。禮曹判書鄭尙淳召入進前。上曰。弘陵遷窆。年運合乎。令日官擇日。而地師亦令待令。上曰。端宗大王附廟時。應有事目。而今番服色。何以爲之。尙淳曰。殿內旣不用素。則殿外亦何異乎。上曰。廟內只用嗣位禮乎。釋冕返喪服。見於康王之誥。而東坡議論雖不足取。朱子亦不非之。從素而不足於禮。亦無妨矣。上曰。罷宮家折受。何以則好耶。雖以田結言之。半入宮家。半入戶曹。而戶曹得田結。亦將何用乎。當屬內司。而新導掌。欲自內司差出。舊導掌欲依前爲之。何以則好耶。上曰。無土免稅。尙未決定矣。結數不過九百。而導掌則無數。將何以處之。華鎭曰。臣曾見導掌之弊。日後宮差。若作弊外方。使監司守令嚴飭狀聞。則庶無弊矣。上曰。左右相皆經嶺伯。慶尙道果何如也。尙喆曰。慶尙道。乃國家之大地。而其所出。半不入國家矣。上曰。結錢亦均役之害也。大抵改法之國。未必不亡矣。上曰。禮判若已博考。入侍。出榻敎上命承旨讀御製閣上樑文。商巖讀至昌歜。上曰。昌歜何物也。存謙曰。文王嗜之。沈菜也。商巖讀奏訖。諸臣以次退出。
정조 0년
丙申四月二十七日午時。上詣魂殿。晝茶禮陪祭入侍時。右承旨李秉鼎。左副承旨徐有慶。右副承旨申大升。同副承旨李商巖。假注書李商球。記事官白光澤朴祐源。以次陪進。上詣魂殿中排設廳。視膳訖。入自東挾門。內侍陳設。上出自東挾門。詣盥洗所盥洗訖。詣板位上俯伏哭。在位諸臣。皆哭。哭訖。上詣樽所。斟酌跪香案前三上香。獻酌訖。正箸。出自東挾門。復詣板位上俯伏哭。在位諸臣。皆哭。哭訖。仍行加漆。時摠護使金尙喆。都監堂上黃景源金漢耆鄭尙淳。都廳林得浩李秉模。一房郞廳南鶴聞兪漢鼎。以次進伏訖。上顧謂禮判曰。問于日官則以爲。何如。尙淳曰。年運不合云矣。上曰。改建堂上入侍。賤臣承命出來。戶曹參判金華鎭召入進前。上曰。新舊材木混用之。果何如也。華鎭曰。寢室則不可混用。而非寢室則無不可用之事矣。上曰。三堂相議。先見其家材之可用者。鳩合用之。可也。上曰。三軍門大將陪班後入侍。出榻敎上曰。改建堂上出去。擇日以入。華鎭曰。以旬前旬後爲之乎。上曰。依爲之。上曰。戶判入侍。賤臣承命出來。戶曹判書鄭弘淳召入進前。上曰。貢物一名子剩矣。加上下。何如。弘淳曰。不給貢人而屬之戶曹乎。上曰。貢物之剩。其弊不少。誠可悶矣。弘淳曰。聖敎誠然矣。上還廬次。諸臣以次退出。
정조 0년
丙申四月二十七日申時。上御廬次。三軍門大將入侍時。訓鍊大將張志恒。御營大將金漢耆。禁衛大將李漢膺。右副承旨申大升。假注書李商球。記事官白光澤朴祐源。以次進伏訖。上曰。追崇上謚都監堂上入侍。賤臣承命出來。都監堂上判尹金鍾正。兵曹判書李徽之召入進前。上謂鍾正曰。疑字有然疑之疑。有疑信之疑。何必以此撕捱乎。上曰。追崇儀仗。足可移用於上謚。不必改造矣。鍾正曰。有內儀仗。有外儀伏矣。上曰。以因山儀仗。仍用之。可也。鍾正曰。聞大臣言。則延福殿服色吉凶。尙未定云矣。上曰。然矣。上曰。頃以宣薦事。有所酬酢。而八百宣薦。豈不壯哉。訓將之意。何如。志恒曰。宣薦非獨兩班爲之。惟人是擇。而近年以來。淆濫如是。誠可悶矣。上曰。覆薦則。何如。志恒曰。多有難處事。或有死者。或有不可知者。此亦難處之一端矣。上曰。如卿者。當任謗爲之。非卿誰肯爲此等事乎。卿能任謗爲之乎。志恒曰。聖意若欲爲之。則臣豈敢辭避乎。上曰。兵判之意。何如。徽之曰。訓將則雖易言之。臣意則不然。若覆薦則非徒不得仕之怨。兩班亦將失之。此豈非難處事乎。上曰。御將之意。何如。漢耆曰。臣意亦如兵判矣。上曰。何以區處也。八百若付料。則庶爲疏通之道。以禁軍區處。果何如也。志恒曰。禁軍之議。亦嘗有之。而自此仍通仕路。則八百之數。亦難盡爲分排矣。徽之曰。近來科場不嚴。操弓者皆決科。故武科如是多矣。上曰。騎士。兩班亦爲之乎。徽之曰。前則兩班爲之。今則不爲之矣。上曰。夫科者。本出慰悅之意。今則感傷和氣矣。雖付禁軍。若待久勤。轉于宣傳官。當爲幾年之久乎。徽之曰。禁軍豈可爲宣傳官乎。上曰。此亦然矣。上曰。渠輩。以爲何以則好云耶。志恒曰。渠輩亦不知何以則好云矣。上曰。都監債錢。幾何捧之。而大摠凡爲幾何耶。志恒曰。四萬餘兩而未及準捧矣。上曰。禁營債錢。爲幾何耶。漢膺曰。債錢則別無而庫直之無面多矣。上曰。近來不往赴防。何事也。志恒曰。非徒無益。其弊亦多矣。上曰。自備糧乎。漢膺曰。自備糧則居六朔。官給糧則居一年矣。上命三軍門大將先退。上曰。藥房提調入侍。出榻敎賤臣承命出來。提調徐命善。醫官方泰輿吳道炯白文昌朴春源。召入進前。上進御童便。仍爲受灸訖。上曰。掌議差出乎。大升曰。未知也。上曰。儒疏入之。賤臣承命出來。四學儒生沈綏鎭上疏持入。上命承旨讀之。大升讀奏訖。上曰。大報壇雖少論。豈曰不可。命善曰。春秋大義。孰敢非之。上曰。儒疏皮封違格出給。使之改入。諸臣以次退出。
정조 0년
丙申四月二十七日申時。上御廬次。承旨入侍時。左承旨洪國榮。假注書徐有成。記事官白光澤朴祐源。以次進伏訖。上曰。注書出去。政院日記捲堂前例詳考以來。它注書入侍。賤臣承命出去。注書李商球入侍。上命書傳敎曰。聖廟事體莫重。他儒生勸入。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶式暇。右副承旨申大升坐直。同副承旨李商巖坐直。注書尹翊東藥院直一員未差。假注書李商球奉命。事變假注書安策病。
정조 0년
藥房都提調金陽澤。提調徐命善。副提調洪國榮啓曰。伏未審夜間。聖體。若何。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
洪國榮啓曰。領議政金陽澤有稟達事。來詣請對矣。傳曰。入侍。
정조 0년
申大升啓曰。前訓將具善復。前從事官鄭民始。訓鍊大將張志恒。依下敎來待矣。傳曰。入侍。
정조 0년
傳于徐浩修曰。騎馬三匹立之。史官一員待命。
정조 0년
事變假注書尹九宗偕來。代以安策爲假注書。
정조 0년
李商巖。以司饔院官員。以監膳提調意啓曰。全羅道生竹笋進上。今日來到。而折封看品。則擧皆腐傷。在前竹笋進上。例爲隨産。卽時別封。罔夜上送。蓋爲腐傷之慮矣。今番則同封於朔膳中。日字稍久。以致如此之弊。進上事體。何等重大。而若是不謹。誠極未安。竹笋退送。使之改備封進。本道道臣從重推考。封進官罷職。領來陪持令。攸司科治。何如。批答出傳敎
정조 0년
洪國榮。以內醫院官員。以都提調提調意啓曰。前陽知縣監鄭允明。旣遞外任。依例還屬本院。令該曹付軍職。冠帶常仕。何如。傳曰。允。